पाएं अपने शहर की ताज़ा ख़बरें और फ्री ई-पेपरडाउनलोड करें
शहर के निजी अस्पतालों में बेड खाली होने पर भी कोविड व नॉन कोविड मरीजों के इलाज के लिए बेड नहीं मिल रहे हैं। कमोबेश यही हालात पीजीआई के मेडिसिन वार्ड में हैं। निजी और सरकारी अस्पताल बेड फुल होने का हवाला देकर मरीजों को तड़पने के लिए मजबूर कर रहे हैं।
परिजन मरीज को कार में, स्ट्रेचर पर लिटाकर पूरे पूरे दिन बेड पाने की आस में इधर से उधर भटक रहे हैं। आलम यह है कि स्वास्थ्य विभाग की ओर से जारी किए पोर्टल पर निजी अस्पतालों में बेड उपलब्ध हैं, लेकिन जमीनी स्तर पर मरीजों को अस्पताल के गेट से बेड न होने की बात कहकर लौटा दिया जाता है।
बुधवार काे भास्कर संवाददाता ने शहर के चार निजी अस्पताल और पीजीआई के मेडिसिन वार्ड में पहुंचकर मरीजों को मिलने वाली सुविधाओं की पड़ताल की। इस दौरान परिजनों ने आरोप लगाया कि बेड खाली होने पर भी निजी अस्पताल संचालक मरीज को भर्ती करने से मना कर रहे हैं।
ऐसे में इलाज के अभाव में अपनों को तड़पते हुए नहीं देखा जाता है। वहीं, सिविल सर्जन ने निजी अस्पतालों में बेड की मॉनिटरिंग के लिए कमेटी गठित कर दी है। ये कमेटी के सदस्य अस्पतालों में औचक निरीक्षण कर बेड की उपलब्धता के बारे में जांच करेंगे।
ग्राउंड रिपोर्ट - स्वास्थ्य विभाग के पोर्टल पर निजी अस्पतालों में बेड हैं, लेकिन गेट से बेड नहीं होने की बात कह लौटा दिया जाता
महिला मरीज को भर्ती कराने के लिए लेकर झज्जर से लेकर रोहतक भटकते रहे परिजन
सांपला निवासी महाबीर ने बताया कि पत्नी को चेस्ट में वायरल निमोनिया हुआ है। बुधवार सुबह सांस लेने में दिक्कत होने की वजह से अस्पताल में भर्ती कराने के लिए एम्बुलेंस नंबर 102 पर कॉल किया तो चालक ने मना कर दिया। बुकिंग पर कार ली और मरीज पत्नी को ऑक्सीजन देते हुए बहादुरगढ़, झज्जर से भटकते हुए रोहतक शहर में आए।
दिल्ली रोड स्थित तीन निजी अस्पताल में बेड पाने और इलाज कराने की आस में पहुंचे तो वहां पर गेट से ही बेड फुल होने की बात कहकर मना कर दिया। आखिर में एमकेजेके कॉलेज के सामने स्थित निजी अस्पताल में पहुंचे। यहां पर चिकित्सक ने बाहर मरीज की जांच करने के बाद बेड उपलब्ध कराने को आश्वस्त किया, लेकिन दो घंटे इंतजार के बाद भी बेड नहीं मिला। उन्होंने बताया कि 12 हजार रुपए में दो ऑक्सीजन सिलेंडर भरवाकर पत्नी को सांस देने की मशक्कत करनी पड़ी।
मेडिसिन विभाग के वार्ड-3 में बेड पाने के लिए स्ट्रेचर पर तड़पता रहा मरीज
इमरजेंसी केस में आने वाले नॉन कोविड मरीज को भी मेडिसिन विभाग में बेड नहीं मिल पा रहा है। बुधवार दोपहर को सांस लेने में दिक्कत होने की समस्या से परेशान बुजुर्ग मरीज को लेकर परिजन इमरजेंसी केस में मेडिसिन विभाग के वार्ड नंबर 3 में पहुंचे।
आरोप है कि ड्यूटी स्टाफ ने बेड फुल होने की बात कहकर मरीज को भर्ती नहीं किया। निराश परिजन हाथों में ऑक्सीजन सिलेंडर लिए स्ट्रेचर पर मरीज को तड़पते हुए देखते रहे। परिजन ने बताया कि कोरोना के चक्कर में ड्यूटी स्टाफ नॉन कोविड मरीजों को भी इलाज देने से कतरा रहा है। करीब 3 घंटे तक मरीज स्ट्रेचर पर लेटे रहकर बेड पाने का इंतजार करता रहा।
वार्ड में मरीजों ने पानी नहीं मिलने पर जताया रोष
पीजीआई के साइकेट्री ब्लॉक में भर्ती कोरोना मरीजों को पानी नहीं मिल पा रहा है। मरीजों ने ब्लॉक के अंदर व्याप्त अव्यवस्थाओं के जरिए रोष व्यक्त किया। मरीजों ने बताया कि वार्ड में 74 बेड हैं जिन पर 60 से ज्यादा कोरोना पॉजिटिव रोगी उपचाराधीन हैं। आरोप है कि दो दिन से वार्ड में पेयजल जैसी मूलभूत सुविधाओं की कमी बनी हुई है। ट्रामा सेंटर में भी कमोबेश यही हालात हैं।
प्राइवेट अस्पतालों की जांच करवाएंगे
कोविड मरीजों का इलाज कर रहे प्राइवेट अस्पतालों में बेड की मॉनिटरिंग करने के लिए कमेटी बना दी है। कमेटी में शामिल सदस्य औचक निरीक्षण कर अस्पताल में बेड की उपलब्धता व मौके पर मरीज को मिलने वाले बेड की समीक्षा करेंगे। यदि किसी अस्पताल संचालक को मनमानी करते हुए पाया गया तो उसके खिलाफ नियमानुसार कार्रवाई की संस्तुति की जाएगी। मरीजों को असुविधा न हो, इसके लिए हरसंभव प्रयास किए जा रहे हैं।
- डॉ. अनिल बिरला, सिविल सर्जन, रोहतक।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva zho_Hant eng_Latn